**Megérkezett a Felvidékre a Betlehemi Békeláng**

Dunaszerdahely. A Szlovákiai Magyar Cserkészszövetség cserkészcsapatai idén is részt vesznek a Betlehemi Békeláng terjesztésében, hogy a szeretet és béke szimbóluma eljusson Szlovákia magyarlakta településeire. A nemzetközi lángátadó ünnepségre december 14-én került sor Bécsben. Lángkoordinátoraink innen hozták el a lángot a Szlovákiai Magyar Cserkészszövetség központi lángátadójára, melyet december 15-én a pozsonyi ferences templomban tartottunk. A központi lángátadón jelen voltak a környező cserkészcsapatok tagjai, hogy saját közösségükbe is eljuttassák a Betlehemi Békelángot. Szintén december 15-én tartották a Magyar Cserkészszövetségek Fórumának Nemzeti Lángátadó ünnepségét Budapesten, melyen a Szlovákiai Magyar Cserkészszövetség is képviseltette magát.

1986-ban az felső-ausztriai ORF állami televízió stúdiójában merült fel a Betlehemi Békeláng ötlete, ami mára Európa szerte hagyománnyá vált. A fény a karácsony legfőbb szimbóluma, a békeláng meggyújtásával és továbbadásával emlékezünk a karácsony üzenetére és küldetésünkre, hogy megvalósítsuk a békét az emberek között. A békefényt hagyományosan egy felső-ausztriai gyermek gyújtja meg Jézus születésének barlangjában a karácsony előtti hetekben, idén azonban a háborús helyzet miatt ez nem a megszokott módon történt.  Mint minden évben, idén is már novemberben átvette a Betlehemi Lánggyermek a békelángot. A Közel-Keleten zajló háború miatt a tavaly elhozott és azóta is őrzött láng lesz idén továbbitva. A Betlehemi Lánggyermek egy kis ünnepségen vette át a ragyogó karácsonyi szimbólumot a Christkindl zarándoktemplomban, Steyrben, Betlehem testvérvárosában. A Betlehemi Lánggyermek egy olyan fiatal, aki valamilyen különleges jócselekedetet hajtott végre az adott évben. 2024-ben a kilencéves Matthias Secklehnert választották Betlehemi Lánggyermeknek, miután elsősegélyt nyújtott egy sérült túrázónak.

„Számomra a béke azt jelenti, hogy nincs félelem és viták, segítjük egymást és jól kijövünk egymással” – mondta el ekkor a diák.

A lángstafétába idén is bárki bekapcsolódhat – erre a cserkészek mindenkit buzdítanak. Az SZMCS tagjai által közel 200 településre jut el a békeláng Szlovákiában, hogy pontosan hova, azt hamarosan a Betlehemi Békeláng honlapján lehet figyelemmel kísérni.

Ha az Ön települése nem szerepel a listán, de szeretné fogadni a lángot, vegye fel a kapcsolatot az SZMCS koordinátoraival a honlapon vagy közösségi média felületeken keresztül, ahol a cserkészek naponta adventi gondolatokkal is segítik a karácsonyra való hangolódást.

Honlap: [lang.szmcs.sk](http://lang.szmcs.sk/)

Facebook: [www.facebook.com/betlehemilang](https://www.facebook.com/betlehemilang/)

Instagram: [www.instagram.com/betlehemilang](https://www.instagram.com/betlehemilang/)

A Szlovákiai Magyar Cserkészszövetség által indított Cserkészhangon című podcastben és beszélgetést is meghallgathatnak az SZMCS egyik lángkoordinátorával, Oravek Annával.

Spotify: [https://open.spotify.com/episode/3rUA05EaJXReojIP0SUAtJ](https://open.spotify.com/episode/3rUA05EaJXReojIP0SUAtJ?si=8ynkmG2dTE6Md0WRcW_FsQ)

YouTube: <https://youtu.be/_KyEhBlthjg>

szmcs-p

Fotók: szmcs archívuma

A Szlovákiai Magyar Cserkészszövetségről

A Szlovákiai Magyar Cserkészszövetség 1990. március 11-én alakult újjá, jelenleg közel 1500 tagot számlál. Az elmúlt majdnem három évtized alatt Szlovákia legnagyobb magyar gyermek- és ifjúságnevelő szervezetévé nőtte ki magát. Gyermekekkel és fiatalokkal egyaránt, heti szinten önkéntes nevelőmunkát folytat. Pár évvel ezelőtt önerőből átalakította nevelési módszerét, 2018-ban pedig megújította a Cserkész című havilapot tartamilag, külsőleg egyaránt. A cserkészcsapatokban hónapról hónapra több száz gyermek számára teszik lehetővé a játszva fejlődés élményét.

Sajtókapcsolat:

Török Sára

kommunikációs vezető

E-mail: press@szmcs.sk

Telefon: +421 944 232 428